title: Padomes Īstenošanas regula (ES) Nr. 723/2011 ( 2011. gada 18. jūlijs ), ar kuru galīgo antidempinga maksājumu, kas ar Regulu (EK) Nr. 91/2009 noteikts dažu Ķīnas Tautas Republikas izcelsmes dzelzs vai tērauda savienotājelementu importam, attiecina arī uz dažu dzelzs vai tērauda savienotājelementu importu, ko veic, tos nosūtot no Malaizijas un deklarējot vai nedeklarējot kā Malaizijas izcelsmes ražojumus

text:
               26.7.2011

               LV

               Eiropas Savienības Oficiālais Vēstnesis

               L 194/6

         PADOMES ĪSTENOŠANAS REGULA (ES) Nr. 723/2011
   (2011. gada 18. jūlijs),
   ar kuru galīgo antidempinga maksājumu, kas ar Regulu (EK) Nr. 91/2009 noteikts dažu Ķīnas Tautas Republikas izcelsmes dzelzs vai tērauda savienotājelementu importam, attiecina arī uz dažu dzelzs vai tērauda savienotājelementu importu, ko veic, tos nosūtot no Malaizijas un deklarējot vai nedeklarējot kā Malaizijas izcelsmes ražojumus
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), un jo īpaši tās 13. pantu,
   ņemot vērā priekšlikumu, ko Eiropas Komisija iesniedza pēc apspriešanās ar Padomdevēju komiteju,
   tā kā:
   1.   PROCEDŪRA

   1.1.   Spēkā esošie pasākumi

               (1)

               Padome ar Regulu (EK) Nr. 91/2009 (2) (“sākotnējā regula”) dažu Ķīnas Tautas Republikas (“ĶTR” vai “Ķīna”) izcelsmes dzelzs vai tērauda savienotājelementu importam, kuru veic uzņēmumi, kas nav minēti minētās regulas 1. panta 2. punktā un I pielikumā, noteica galīgo antidempinga maksājumu 85 % apmērā. Šie pasākumi turpmāk tekstā būs minēti kā “spēkā esošie pasākumi”, un izmeklēšana, kuras rezultātā ar sākotnējo regulu noteica pasākumus, turpmāk tekstā būs minēta kā “sākotnējā izmeklēšana”.

         1.2.
         Ex-officio izmeklēšana

               (2)

               Pēc sākotnējās izmeklēšanas Komisijas rīcībā esošie pierādījumi liecināja, ka, izmantojot sūtījumus no Malaizijas, tika apieti antidempinga pasākumi, kas noteikti dažu ĶTR izcelsmes dzelzs vai tērauda savienotājelementu (“attiecīgais ražojums”) importam.

               (3)

               Komisijas rīcībā esošie pirmšķietamie pierādījumi liecināja, ka pēc spēkā esošo pasākumu noteikšanas ievērojami mainījās tirdzniecības modelis, kurā bija iekļauts eksports no ĶTR un Malaizijas uz Savienību, ko acīmredzot izraisīja spēkā esošo pasākumu noteikšana. Šādai izmaiņai nebija cita pamatota iemesla vai izskaidrojuma kā vien spēkā esošo pasākumu noteikšana.

               (4)

               Turklāt pierādījumi liecināja par to, ka spēkā esošo pasākumu koriģējošā ietekme tika mazināta gan daudzuma, gan cenas izteiksmē. Pierādījumi liecināja, ka šo palielināto importa daudzumu no Malaizijas pārdeva par cenām, kas bija zemākas nekā sākotnējā izmeklēšanā noteiktā cena, kas nerada kaitējumu.

               (5)

               Visbeidzot, bija pierādījumi tam, ka no Malaizijas nosūtītu dažu dzelzs vai tērauda savienotājelementu imports salīdzinājumā ar sākotnējā izmeklēšanā noteiktajām attiecīgā ražojuma normālajām vērtībām tika pārdots par dempinga cenām.

               (6)

               Pēc apspriešanās ar Padomdevēja komiteju noteikusi, ka ir pietiekami pirmsšķietami pierādījumi, lai sāktu izmeklēšanu saskaņā ar pamatregulas 13. pantu, Komisija ar Regulu (ES) Nr. 966/2010 (3) (“izmeklēšanas sākšanas regula”) sāka ex-officio izmeklēšanu. Komisija atbilstoši pamatregulas 13. panta 3. punktam un 14. panta 5. punktam ar izmeklēšanas sākšanas regulu muitas dienestiem uzdeva reģistrēt no Malaizijas nosūtīto dažu dzelzs vai tērauda savienotājelementu importu.

         1.3.   Izmeklēšana

               (7)

               Par izmeklēšanas sākšanu Komisija oficiāli paziņoja ĶTR un Malaizijas iestādēm, minēto valstu ražotājiem eksportētājiem un tirgotājiem, zināmajiem iesaistītajiem Savienības importētājiem un Savienības ražošanas nozarei. Anketas nosūtīja ražotājiem eksportētājiem ĶTR un Malaizijā, kuri Komisijai bija zināmi vai kuri bija paziņojuši par sevi izmeklēšanas sākšanas regulas 19. apsvērumā noteiktajā termiņā. Anketas nosūtīja arī importētājiem Savienībā. Ieinteresētajām personām bija dota iespēja izmeklēšanas sākšanas regulā noteiktajā termiņā rakstiski izteikt savu viedokli un pieprasīt, lai tās uzklausa.

               (8)

               Par sevi paziņoja 19 ražotāji eksportētāji Malaizijā, trīs ražotāju eksportētāju grupas Ķīnā un trīs nesaistīti importētāji Savienībā. Vairāki citi uzņēmumi sazinājās ar Komisiju, bet apgalvoja, ka tie nenodarbojas ar tā ražojuma ražošanu vai eksportu, uz kuru attiecas izmeklēšana.

               (9)

               Uz aptaujas jautājumiem atbildēja turpmāk minētie uzņēmumi, un to telpās, izņemot Menara Kerjaya Fasteners Sdn . Bhd, TR Formac Sdn. Bhd un Excel Fastener Manufacturing Sdn. Bhd, pēc tam veica pārbaudes apmeklējumus.

                  Ražotāji eksportētāji Malaizijā:

                           —

                              Sofasco Industries (M) Sdn. Bhd, Penang,

                           —

                              Tigges Fastener Technology (M) Sdn. Bhd, Ipoh,

                           —

                              MCP Precision Sdn. Bhd, Penang,

                           —

                              HBS Fasteners Sdn. Bhd, Klang,

                           —

                              TZ Fasteners (M) Sdn. Bhd, Klang,

                           —

                              Menara Kerjaya Fasteners Sdn. Bhd, Penang,

                           —

                              Chin Well Fasteners Company Sdn. Bhd, Penang,

                           —

                              Acku Metal Industries (M) Sdn. Bhd, Penang,

                           —

                              Grand Fasteners Sdn. Bhd, Klang,

                           —

                              Jinfast Industries Sdn. Bhd, Penang,

                           —

                              Andfast Malaysia Sdn. Bhd, Ipoh,

                           —

                              ATC Metal Industrial Sdn. Bhd, Klang,

                           —

                              Pertama Metal Industries Sdn. Bhd, Shah Alam,

                           —

                              Excel Fastener Manufacturing Sdn. Bhd, Ipoh,

                           —

                              TI Metal Forgings Sdn. Bhd, Ipoh,

                           —

                              TR Formac (Malaysia) Sdn. Bhd, Klang,

                           —

                              United Bolt and Nut Sdn. Bhd, Seremban,

                           —

                              Power Steel and Electro Plating Sdn. Bhd, Klang,

                           —

                              KKC Fastener Industry Sdn. Bhd, Melaka.

         1.4.   Izmeklēšanas periods

               (10)

               Izmeklēšanas periods ir no 2008. gada 1. janvāra līdz 2010. gada 30. septembrim (“IP”). Informācija par IP tika vākta, lai cita starpā izmeklētu pārmaiņas tirdzniecības modelī. Par periodu no 2009. gada 1. oktobra līdz 2010. gada 30. septembrim tika vākta detalizētāka informācija, lai noteiktu spēkā esošo pasākumu koriģējošās ietekmes iespējamo mazināšanu un dempinga pastāvēšanu.

         2.   IZMEKLĒŠANAS REZULTĀTI

   2.1.   Vispārīgi apsvērumi

               (11)

               Lai saskaņā ar pamatregulas 13. panta 1. punktu novērtētu, vai pasākumi ir apieti, secīgi analizēja, vai ir vērojamas pārmaiņas tirdzniecības starp trešām valstīm un Savienību modelī; vai šīs pārmaiņas izraisījusi prakse, process vai darbs un tām nav cita pamatota iemesla vai ekonomiska izskaidrojuma kā vien maksājuma uzlikšana; vai ir pierādījumi par kaitējumu vai to, ka maksājuma koriģējošā ietekme ir mazināta attiecībā uz līdzīgā ražojuma cenu un/vai daudzumu; un vai vajadzības gadījumā saskaņā ar pamatregulas 2. pantu ir pierādījumi par dempingu attiecībā uz līdzīgajam ražojumam agrāk noteiktajām normālajām vērtībām.

         2.2.   Attiecīgais ražojums un līdzīgais ražojums

               (12)

               Attiecīgais ražojums ir ražojums, kas definēts sākotnējā izmeklēšanā: daži ĶTR izcelsmes dzelzs vai tērauda savienotājelementi (izņemot nerūsējošā tērauda savienotājelementus), t.i., kokskrūves (izņemot kvadrātgalvas kokskrūves), pašvītņgriezes skrūves, citas skrūves un bultskrūves ar galvām (ar uzgriezni vai paplāksni vai bez tiem, izņemot no viengabala stieņiem, apaļstieņiem, profiliem vai stieplēm virpotas skrūves, kuru kājiņas biezums nepārsniedz 6 mm, un izņemot skrūves un bultskrūves, ko paredzēts izmantot sliežu ceļu būves materiālu nostiprināšanai) un paplāksnes, ko šobrīd klasificē ar KN kodiem 7318 12 90, 7318 14 91, 7318 14 99, 7318 15 59, 7318 15 69, 7318 15 81, 7318 15 89, ex 7318 15 90, ex 7318 21 00 un ex 7318 22 00.

               (13)

               Izmeklēšana attiecas uz 12. apsvērumā definēto ražojumu, bet kas tiek sūtīts no Malaizijas, deklarējot vai nedeklarējot to kā Malaizijas izcelsmes ražojumu.

               (14)

               Izmeklēšanā atklājās, ka iepriekš definētajiem dzelzs vai tērauda savienotājelementiem, kurus Savienībā ieveda no ĶTR un kurus nosūtīja uz Savienību no Malaizijas, piemita tās pašas fiziskās īpašības, tehniskie parametri un lietošanas veids, un tādējādi tie pamatregulas 1. panta 4. punkta nozīmē ir uzskatāmi par līdzīgiem ražojumiem.

         2.3.   Sadarbības pakāpe un tirdzniecības apjoma noteikšana

               (15)

               Kā norādīts 9. apsvērumā, 19 ražotāji eksportētāji Malaizijā un trīs ražotāji eksportētāji Ķīnā sadarbojās, iesniedzot aizpildītas anketas.

               (16)

               Pēc aizpildītas anketas iesniegšanas viens Malaizijas uzņēmums paziņoja Komisijai, ka ir pārtraucis savu darbību, un tāpēc pārtrauca sadarbību.

               (17)

               Dažu citu Malaizijas uzņēmumu gadījumā atzina, ka, pamatojoties uz 32. līdz 60. apsvērumā izskaidrotajiem iemesliem, ir attaisnota pamatregulas 18. panta 1. punkta piemērošana.

               (18)

               Saskaņā ar Comext sniegtajām ziņām Malaizijas ražotāju eksportētāju, kas sadarbojās, ražojuma eksports, uz kuru attiecas izmeklēšana, IP veidoja 55 % no kopējā Malaizijas eksporta uz Savienību. Kopējā eksporta apjoma rādītāja pamatā ir Comext dati.

               (19)

               Ražotāji eksportētāji ĶTR sadarbojās maz; tikai trīs ražotāji eksportētāji iesniedza aizpildītu anketu. Turklāt neviens no šiem uzņēmumiem neeksportēja attiecīgo ražojumu uz Savienību vai Malaiziju. Tādēļ, pamatojoties uz sadarbojošos personu sniegtajām ziņām, nebija iespējams skaidri noteikt attiecīgā ražojuma eksporta apjomu no ĶTR.

               (20)

               Šā iemesla dēļ saskaņā ar pamatregulas 18. pantu konstatējumus par dažu dzelzs vai tērauda savienotājelementu importu uz Savienību un attiecīgā ražojuma eksportu no ĶTR uz Malaiziju nācās daļēji izdarīt, pamatojoties uz pieejamajiem faktiem. Lai noteiktu kopējo importa apjomu no ĶTR uz Savienību, izmantoja Comext datus. Lai noteiktu kopējo eksporta apjomu no ĶTR uz Malaiziju, izmantoja Ķīnas un Malaizijas valsts statistikas datus. Datus salīdzināja ar detalizētajiem datiem par importu un eksportu, kurus iesniedza Malaizijas muitas dienesti.

               (21)

               Malaizijas un Ķīnas statistikā norādītais importa apjoms aptvēra lielāku ražojumu grupu nekā attiecīgais ražojums vai ražojums, uz kuru attiecas izmeklēšana. Tomēr, ņemot vērā Comext datus un pārbaudītus datus par Ķīnas un Malaizijas savienotājelementu ražotājiem, varēja noteikt, ka ievērojamu daļu no šā importa apjoma veidoja attiecīgais ražojums. Tādējādi šos datus varēja izmantot, lai noteiktu pārmaiņas tirdzniecības modelī, un tos varēja salīdzināt ar citiem datiem, piemēram, datiem, ko iesniedza ražotāji eksportētāji un importētāji, kuri sadarbojās.

         2.4.   Tirdzniecības modeļa pārmaiņas

               (22)

               Pēc sākotnējo pasākumu ieviešanas 2009. gada janvārī ievērojami samazinājās attiecīgā ražojuma imports no Ķīnas uz Savienību.

               (23)

               No otras puses, 2009. un 2010. gadā ievērojami palielinājās kopējais ražojuma, uz kuru attiecas izmeklēšana, importa apjoms no Malaizijas uz Savienību. Gan Comext dati, gan eksporta dati, ko iesniedza uzņēmumi, kuri sadarbojās, liecina, ka eksports no Malaizijas uz Savienību minētajos gados ir palielinājies, kaut gan iepriekšējos gados tas ir bijis nemainīgs.

               (24)

               Tabulā nr. 1 redzams dažu dzelzs vai tērauda savienotājelementu importa apjoms no ĶTR un Malaizijas uz Savienību pēc pasākumu ieviešanas 2009. gadā.

                  1.   tabula

                  Dažu dzelzs vai tērauda savienotājelementu importa uz Savienību pārmaiņas pēc pasākumu ieviešanas

                           Importa apjoms tonnās

                           2008

                           2009

                           1.10.2009.–30.9.2010.

                           ĶTR

                           432 049

                           64 609

                           27 000

                           Kopējais importa īpatsvars

                           82,2 %

                           38,0 %

                           15,4 %

                           Malaizija

                           8 791

                           31 050

                           89 000

                           Kopējais importa īpatsvars

                           1,7 %

                           18,3 %

                           50,9 %

                              Avots: Comext, Malaizijas, Ķīnas valsts statistikas dati.

               (25)

               Tabulā iekļautie dati skaidri norāda, ka kopš 2009. gada Malaizijas eksportētājiem bija liels noiets un tie zināmā mērā Savienības tirgū apjoma ziņā aizstāja Ķīnas eksportētājus. Pēc pasākumu ieviešanas imports no Ķīnas Savienībā ir ievērojami samazinājies (par 94 %).

               (26)

               Tajā pašā periodā ievērojami pieaudzis savienotājelementu eksports no ĶTR uz Malaiziju: salīdzinoši mazais apjoms 2008. gadā (8 829 tonnas) IP ir pieaudzis līdz 89 471 tonnai.

                  2.   tabula

                  Savienotājelementu imports no Ķīnas uz Malaiziju no 2008. gada

                           2008

                           2009

                           1.10.2009.–30.9.2010.

                           Imports (t)

                           8 829

                           61 973

                           89 471

                              Gada pārmaiņas (%)

                              600 %

                              45 %

                              Indekss (2008. gads = 100)

                              100

                              700

                              1 013

                              Avots: Malaizijas muitas dienestu statistikas dati.

               (27)

               Lai noteiktu dažu dzelzs vai tērauda savienotājelementu tirdzniecības plūsmas no Ķīnas uz Malaiziju attīstību, ņēma vērā gan Malaizijas, gan Ķīnas statistikas datus. Abu valstu dati ir pieejami tikai par lielāku ražojumu grupu, nevis tikai par attiecīgo ražojumu. Tomēr, ņemot vērā Comext datus un pārbaudītos datus par Ķīnas un Malaizijas savienotājelementu ražotājiem, tika noteikts, ka ievērojamu daļu veidoja attiecīgais ražojums, tāpēc šos datus varēja ņemt vērā.

               (28)

               Pirms pasākumu ieviešanas 2009. gadā to Malaizijas ražotāju kopējā ražošanas apjoma pārmaiņas, kuri sadarbojās, bija samērā stabilas. Tomēr Malaizijas ražotāji kopš tā brīža ir ievērojami palielinājuši ražošanas apjomu.

                  3.   tabula

                  To Malaizijas uzņēmumu, kuri sadarbojās, ražojuma, uz kuru attiecas izmeklēšana, ražošanas apjoms

                           2008

                           2009

                           1.10.2009.–30.9.2010.

                           Ražošanas apjoms (t)

                           38 763

                           33 758

                           61 262

                              Avots: informācija, ko iesnieguši ražotāji, kuri sadarbojās.

         2.5.   Secinājums par tirdzniecības modeļa pārmaiņām

               (29)

               Kopējais Ķīnas eksporta apjoma samazinājums uz Savienību no 2009. gada un vienlaicīgais eksporta apjoma pieaugums no Malaizijas un no ĶTR uz Malaiziju pēc sākotnējo pasākumu ieviešanas liecināja par tirdzniecības modeļa pārmaiņām starp iepriekšminētajām valstīm, no vienas puses, un Savienību, no otras puses.

         2.6.   Apiešanas raksturs

               (30)

               Pamatregulas 13. panta 1. punktā noteikts, ka pārmaiņas tirdzniecības modelī izraisa prakse, process vai darbs un tām nav cita pamatota iemesla vai ekonomiska izskaidrojuma kā vien maksājuma uzlikšana. Prakse, process vai darbs cita starpā var būt tā ražojuma saņemšana caur trešām valstīm un detaļu apvienošana montāžas darbībā Savienībā vai trešā valstī, uz kuru attiecas pasākumi. Šim nolūkam saskaņā ar pamatregulas 13. panta 2. punktu tika noskaidrots, vai notiek montāžas darbības.

               (31)

               Izmeklēšanā konstatēja, ka daži importētāji Savienībā iegādājās Ķīnas izcelsmes savienotājelementus no Malaizijas eksportētājiem, kuri nesadarbojās šajā izmeklēšanā. Šo informāciju salīdzināja ar Malaizijas tirdzniecības datubāzēm, un tika secināts, ka vismaz daļa no savienotājelementiem, kurus eksportēja šie uzņēmumi, kas nesadarbojās, tiešām bija ražoti ĶTR.

               (32)

               Turklāt, kā sīkāk norādīts 52. līdz 58. apsvērumā, tika noskaidrots, ka vairāki Malaizijas ražotāji, kas sadarbojās, sniedza maldinošu informāciju, jo īpaši par attiecībām ar Ķīnas ražotājiem, gatavo ražojumu importu no Ķīnas un uz Savienību eksportētā tā ražojuma izcelsmi, uz kuru attiecas izmeklēšana. Tika noskaidrots, ka daži no tiem Savienībā eksportēja Ķīnas izcelsmes dzelzs vai tērauda savienotājelementus. To apstiprina arī konstatējumi par pārmaiņām tirdzniecības modelī, kas aprakstītas 29. apsvērumā.

               (33)

               Eiropas Birojs krāpšanas apkarošanai (OLAF) 2009. gadā sāka izmeklēšanu par tā paša ražojuma sūtījumiem caur Malaiziju. Turklāt izmeklēšanā atklājās, ka Malaizijas iestādes vienlaikus veica izmeklēšanas par iespējamo apiešanu un secināja, ka vairāki uzņēmumi, galvenokārt tirgotāji, darbojās krāpnieciski, jo, reeksportējot ražojumus, norādīja nepareizu to dažu dzelzs vai tērauda savienotājelementu izcelsmi, kas no ĶTR tika importēti Malaizijā.

               (34)

               Tādējādi tika apstiprināts fakts, ka Ķīnas izcelsmes ražojumus pārsūta caur Malaiziju.

               (35)

               Viens pārbaudītais uzņēmums savienotājelementus neražoja no izejmateriāla (t.i., velvētas stieples), bet gan komplektēja no sagatavēm (t.i., velvētām stieplēm, kas bija sagrieztas un ar galviņu, bet bez vītnes, nebija termiski apstrādātas vai tām nebija pārklājuma). Tomēr šis uzņēmums izmeklēšanas periodā neeksportēja. Cits uzņēmums savienotājelementus ražoja galvenokārt no velvētas stieples, bet dažus arī no sagatavēm. Attiecībā uz šo uzņēmumu secināja, ka nav notikusi apiešana saskaņā ar pamatregulas 13. panta 2. punktu, kā sīkāk paskaidrots 62. un 63. apsvērumā.

         2.7.   Tādu pamatotu iemeslu vai ekonomiska izskaidrojuma trūkums, kas nav antidempinga maksājuma uzlikšana

               (36)

               Izmeklēšanā nekonstatēja citus pamatotus iemeslus vai ekonomisku izskaidrojumu, kas pamatotu pārsūtīšanu, kā vien izvairīšanos no spēkā esošajiem pasākumiem, kas noteikti dažu ĶTR izcelsmes dzelzs vai tērauda savienotājelementu importam. Izņemot maksājumu, nekonstatēja citus elementus, ko varētu uzskatīt par attiecīgā ražojuma pārsūtīšanas no ĶTR caur Malaiziju, jo īpaši transportēšanas un pārkraušanas, izmaksu izlīdzināšanu.

         2.8.   Antidempinga maksājuma koriģējošās ietekmes mazināšana

               (37)

               Lai novērtētu, vai importētie ražojumi daudzuma un cenu ziņā mazina to spēkā esošo pasākumu ietekmi, kas noteikti dažu ĶTR izcelsmes dzelzs vai tērauda savienotājelementu importam, izmantoja to ražotāju eksportētāju iesniegtos pārbaudītos datus, kuri sadarbojās, un Comext datus, jo tie bija labākie pieejamie dati par to uzņēmumu eksporta daudzumu un cenām, kuri nesadarbojās. Šādi iegūtās cenas tika salīdzinātas ar kaitējuma novēršanas līmeni, kas Savienības ražotājiem ir noteikts sākotnējās regulas 226. apsvērumā.

               (38)

               Uzskatīja, ka importa pieaugums no Malaizijas daudzuma ziņā ir nozīmīgs. Aprēķinātais patēriņš Savienībā šajā IP līdzīgi norāda uz šā importa nozīmi. Salīdzinot kaitējuma novēršanas līmeni, kas bija noteikts sākotnējā regulā, un vidējo svērto eksporta cenu, konstatēja ievērojamu mērķa cenas samazinājumu. Tāpēc secināja, ka spēkā esošo pasākumu koriģējošā ietekme ir mazināta gan daudzuma, gan cenas ziņā.

         2.9.   Dempinga pierādījumi

               (39)

               Visbeidzot, saskaņā ar pamatregulas 13. panta 1. un 2. punktu tika pārbaudīts, vai ir pierādījumi par dempingu attiecībā uz līdzīgiem ražojumiem iepriekš noteikto normālo vērtību.

               (40)

               Sākotnējā regulā normālo vērtību noteica, pamatojoties uz cenām Indijā, kas minētajā izmeklēšanā tika atzīta par piemērotu tirgus ekonomikas analoga valsti ĶTR. Uzskatīja par lietderīgu izmantot iepriekš saskaņā ar pamatregulas 13. panta 1. punktu noteikto normālo vērtību.

               (41)

               Ievērojamu daļu no Malaizijas eksporta veidoja tie eksportētāji, kuri nesadarbojās vai bija snieguši maldinošu informāciju. Tāpēc, lai noteiktu cenas eksportam no Malaizijas, tika nolemts izmantot pieejamos faktus, t. i., dažu dzelzs vai tērauda savienotājelementu eksporta vidējo cenu IP, kas reģistrēta Comext.

               (42)

               Lai nodrošinātu taisnīgu normālās vērtības un eksporta cenas salīdzinājumu, saskaņā ar pamatregulas 2. panta 10. punktu tika veiktas atšķirību korekcijas, kas attiecās uz cenām un to salīdzināmību. Attiecīgi veica korekcijas, lai ņemtu vērā netiešo nodokļu, transporta un apdrošināšanas izmaksu atšķirības, pamatojoties uz to Malaizijas ražotāju eksportētāju vidējām izmaksām IP, kuri sadarbojās.

               (43)

               Saskaņā ar pamatregulas 2. panta 11. un 12. punktu dempings tika aprēķināts, salīdzinot sākotnējā regulā noteikto vidējo svērto normālo vērtību ar šīs izmeklēšanas IP noteiktajām vidējām svērtajām eksporta cenām, kuras izteiktas procentos no CIF cenas līdz Savienības robežai pirms nodokļa nomaksas.

               (44)

               Salīdzinot vidējo svērto normālo vērtību un vidējās svērtās eksporta cenas, noteica dempingu.

         3.   PASĀKUMI

               (45)

               Pamatojoties uz iepriekš minēto, tika secināts, ka saskaņā ar pamatregulas 13. panta 1. punktu, izmantojot sūtījumus no Malaizijas, ir apiets dažu ĶTR izcelsmes dzelzs vai tērauda savienotājelementu importam uzliktais galīgais antidempinga maksājums.

               (46)

               Tāpēc saskaņā ar pamatregulas 13. panta 1. punkta pirmo teikumu spēkā esošie pasākumi, kas noteikti ĶTR izcelsmes attiecīgā ražojuma importam, būtu jāattiecina uz šā paša ražojuma importu, ko nosūta no Malaizijas, tos deklarējot vai nedeklarējot kā Malaizijas izcelsmes ražojumus.

               (47)

               Jo īpaši ņemot vērā zemo Ķīnas ražotāju eksportētāju sadarbības līmeni, Regulas (EK) Nr. 91/2009 1. panta 2. punktā noteiktā pasākuma, t. i., galīgā antidempinga maksājuma, kura Savienības brīvas robežpiegādes neto cenai pirms nodokļu nomaksas piemērojamā likme ir 85 %, piemērošanas joma būtu jāpaplašina attiecībā uz “visiem pārējiem uzņēmumiem”.

               (48)

               Saskaņā ar pamatregulas 13. panta 3. punktu un 14. panta 5. punktu, kuros noteikts, ka visi paplašinātie pasākumi būtu jāattiecina uz importu, kas nonāk Savienībā, ievērojot ar izmeklēšanas sākšanas regulu noteikto prasību par reģistrāciju, maksājumi būtu jāiekasē par to reģistrēto dažu dzelzs vai tērauda savienotājelementu importu, kas tiek sūtīts no Malaizijas.

         4.   ATBRĪVOJUMA PIEPRASĪJUMI

               (49)

               Malaizijā 19 uzņēmumi, kas iesniedza aizpildītas anketas, pieprasīja tos atbrīvot no iespējamajiem paplašinātajiem pasākumiem saskaņā ar pamatregulas 13. panta 4. punktu.

               (50)

               Kā paskaidrots 16. apsvērumā, vēlāk viens uzņēmums pārtrauca sadarbību un atsauca savu pieprasījumu par atbrīvojumu.

               (51)

               Noskaidroja, ka divi uzņēmumi IP ražojumu neeksportēja, un nevarēja izdarīt secinājumus par attiecīgo uzņēmumu darbību raksturu. Tāpēc šobrīd šiem uzņēmumiem nevar piešķirt atbrīvojumu. Tomēr, ja pēc spēkā esošo antidempinga pasākumu paplašināšanas izrādītos, ka ir izpildīti pamatregulas 11. panta 4. punktā un 13. panta 4. punktā minētie nosacījumi, abi uzņēmumi var pieprasīt, lai pārskata to situāciju.

               (52)

               Tā kā Savienības ražošanas nozare neiesniedza pieprasījumu par reģistrāciju, viens no uzņēmumiem apšaubīja to, vai, izmeklēšanas sākšanas regulā nosakot pienākumu reģistrēt importu, tika ņemts vērā pamatregulas 14. panta 5. punkta otrais teikums. Tomēr tā bija izmeklēšana par pasākumu apiešanu, ko sāka Komisija, pamatojoties uz 13. panta 3. punktu saistībā ar 14. panta 5. punkta pirmo teikumu. Tāpēc uz šo gadījumu pamatregulas 14. panta 5. punkta otrais teikums neattiecas. Jebkāda cita interpretācija novērstu pamatregulas 13. panta 3. punkta faktisko ietekmi, kurā noteikts, ka Komisija var sākt izmeklēšanu par iespējamu apiešanu.

               (53)

               Tas pats uzņēmums arī apgalvoja, ka nav notikusi apspriešanās ar Padomdevēju komiteju saskaņā ar pamatregulas 14. panta 5. punkta pirmo teikumu. Tomēr, lai gan izmeklēšanas sākšanas regulā tas nebija skaidri norādīts, Komisija saskaņā ar pamatregulas 13. panta 3. punktu un 14. panta 5. punktu izmeklēšanu sāka pēc apspriešanās ar Padomdevēju komiteju.

               (54)

               Tika noskaidrots, ka septiņi uzņēmumi sniedza nepatiesu vai maldinošu informāciju. Saskaņā ar pamatregulas 18. panta 4. punktu šos uzņēmumus informēja par nodomu neņemt vērā to iesniegto informāciju un noteica termiņu, kurā tie var sniegt sīkākus paskaidrojumus.

               (55)

               Šo uzņēmumu sniegtie turpmākie paskaidrojumi neliecināja, ka atzinums par to, ka šie uzņēmumi izmeklēšanā snieguši maldinošu informāciju, būtu jāmaina. Tāpēc saskaņā ar pamatregulas 18. panta 1. punktu konstatējumi par šiem uzņēmumiem tika izdarīti, pamatojoties uz pieejamajiem faktiem.

               (56)

               Tika noskaidrots, ka divi no šiem septiņiem uzņēmumiem ir slēpuši informāciju par gatavo ražojumu importu no ĶTR. Turklāt viens no šiem uzņēmumiem ir viltojis rēķinus. Izrādījās, ka vēl viens uzņēmums Malaizijā, kurš ražo un eksportē savienotājelementus un pieprasīja atbrīvojumu, ir saistīts ar šo uzņēmumu.

               (57)

               Tika noskaidrots, ka divi citi uzņēmumi ir slēpuši informāciju par to attiecībām ar dažu dzelzs vai tērauda savienotājelementu ražotāju Ķīnā.

               (58)

               Visbeidzot, tika noskaidrots, ka divi citi uzņēmumi ir slēpuši savstarpējās attiecības, ka tiem nebija tādas ražošanas jaudas, lai saražotu tik, cik tie eksportē, un ka tie, nesniedzot vajadzīgo informāciju, kavēja izmeklēšanu.

               (59)

               Ņemot vērā konstatējumus par pārmaiņām tirgus modelī un pārsūtīšanu, kas izklāstīti 22. līdz 34. apsvērumā, un ņemot vērā maldinošās informācijas raksturu, kas izklāstīta 56. līdz 58. apsvērumā, šiem septiņiem uzņēmumiem nevarēja piešķirt to pieprasītos atbrīvojumus atbilstoši pamatregulas 13. panta 4. punktam.

               (60)

               Viens uzņēmums nevarēja uzrādīt savienotājelementu ražotni un atteicās sniegt piekļuvi saviem kontiem. Turklāt tika atrasti pierādījumi tam, ka izmeklēšanas periodā ir veikti pārsūtījumi. Tādēļ nevarēja piešķirt atbrīvojumu atbilstoši pamatregulas 13. panta 4. punktam.

               (61)

               Tika noskaidrots, ka pārējie astoņi Malaizijas ražotāji eksportētāji nav iesaistīti apiešanā un tamdēļ tiem var piešķirt atbrīvojumus.

               (62)

               Vienu no šiem astoņiem uzņēmumiem pēc spēkā esošo pasākumu ieviešanas nodibināja Ķīnas mātesuzņēmums, uz kuru attiecas šie pasākumi. Mātesuzņēmums Ķīnā pakāpeniski pārvietoja daļu sava aprīkojuma uz Malaiziju ar mērķi apgādāt ES tirgu caur Malaiziju. Sākumā uzņēmums dažus savienotājelementus ražoja no sagatavēm, kuras galaapstrādei tika sūtītas no mātesuzņēmuma Ķīnā. Vēlāk izmeklēšanas periodā, kad bija pārsūtīts vairāk aprīkojuma, uzņēmums savienotājelementus sāka ražot galvenokārt no izejmateriāla – velvētas stieples, kas arī tika sūtīta no mātesuzņēmuma Ķīnā.

               (63)

               Sākumā tika uzskatīts, ka uzņēmuma pieprasījums par atbrīvojumu būtu jānoraida. Tomēr, ņemot vērā pēc konstatējumu paziņošanas iesniegtās piezīmes, cita starpā attiecībā uz ražojumam Malaizijā pievienoto vērtību, tika secināts, ka uzņēmums nav iesaistīts apiešanā. Tāpēc šim uzņēmumam var piešķirt atbrīvojumu.

               (64)

               Viens cits no šiem astoņiem uzņēmumiem arī ir saistīts ar uzņēmumu ĶTR, uz kuru attiecas sākotnējie pasākumi. Tomēr šo Malaizijas uzņēmumu 1998. gadā dibināja tā Taivānas īpašnieki, kuri tikai vēlāk, bet pirms ĶTR piemērojamo pasākumu spēkā stāšanās nodibināja meitasuzņēmumu ĶTR. Nav pierādījumu tam, ka šīs attiecības būtu dibinātas vai izmantotas, lai apietu ĶTR izcelsmes importam noteiktos pasākumus pamatregulas 13. panta 4. punkta izpratnē.

               (65)

               Tāpēc uzskata, ka šajā gadījumā, lai nodrošinātu šādu atbrīvojumu pienācīgu piemērošanu, vajadzīgi īpaši pasākumi. Šie īpašie pasākumi ir prasība par to, ka dalībvalstu muitas iestādēm tiek iesniegts derīgs rēķins, kurš atbilst šīs regulas pielikumā izklāstītajām prasībām. Uz importu, kuram nav pievienots šāds rēķins, attiecas paplašinātais antidempinga maksājums.

               (66)

               Citiem ražotājiem, kuri nepieteicās šajā izmeklēšanā un izmeklēšanas periodā neeksportēja ražojumu, uz kuru attiecas izmeklēšana, bet vēlas iesniegt pieprasījumu par atbrīvojumu no paplašinātā antidempinga maksājuma atbilstoši pamatregulas 11. panta 4. punktam un 13. panta 4. punktam, būs jāaizpilda aptaujas anketa, lai Komisija var izvērtēt pieprasījumu. Komisija parasti veic arī pārbaudes apmeklējumu uz vietas. Atbrīvojumu var piešķirt, ja ir izpildīti pamatregulas 11. panta 4. punktā un 13. panta 4. punktā minētie kritēriji.

               (67)

               Ja piešķir atbrīvojumu, Komisija pēc apspriešanās ar Padomdevēju komiteju ierosina atbilstoši grozīt šo regulu. Pēc tam visus piešķirtos atbrīvojumus kontrolēs, lai nodrošinātu regulā paredzēto nosacījumu izpildi.

         5.   INFORMĀCIJAS IZPAUŠANA

               (68)

               Visas ieinteresētās personas ir informētas par būtiskajiem faktiem un apsvērumiem, kas ir iepriekš minēto secinājumu pamatā, un tās bija aicinātas izteikt piezīmes. Tika izskatītas personu izteiktās mutvārdu un rakstveida piezīmes. Izņemot viena uzņēmuma iesniegtās piezīmes, kas izklāstītas 62. un 63. apsvērumā, neviens no sniegtajiem argumentiem nebija pietiekams, lai mainītu galīgos konstatējumus,

         IR PIEŅĒMUSI ŠO REGULU.
   1. pants
   1.   Galīgo antidempinga maksājumu, kas piemērojams “visiem pārējiem uzņēmumiem” un ko ar Regulas (EK) Nr. 91/2009 1. panta 2. punktu piemēro dažu Ķīnas Tautas Republikas izcelsmes dzelzs vai tērauda savienotājelementu importam, izņemot nerūsējošā tērauda savienotājelementus, t.i., kokskrūves (izņemot kvadrātgalvas kokskrūves), pašvītņgriezes skrūves, citas skrūves un bultskrūves ar galvām (ar uzgriezni vai paplāksni vai bez tiem, izņemot no viengabala stieņiem, apaļstieņiem, profiliem vai stieplēm virpotas skrūves, kuru kājiņas biezums nepārsniedz 6 mm, un izņemot skrūves un bultskrūves, ko paredzēts izmantot sliežu ceļu būves materiālu nostiprināšanai) un paplāksnes, paplašina attiecībā uz dažu dzelzs vai tērauda savienotājelementu importu, kas nosūtīts no Malaizijas un kura izcelsme ir vai nav deklarēta Malaizijā, izņemot nerūsējošā tērauda savienotājelementus, t.i., kokskrūves (izņemot kvadrātgalvas kokskrūves), pašvītņgriezes skrūves, citas skrūves un bultskrūves ar galvām (ar uzgriezni vai paplāksni vai bez tiem, izņemot no viengabala stieņiem, apaļstieņiem, profiliem vai stieplēm virpotas skrūves, kuru kājiņas biezums nepārsniedz 6 mm, un izņemot skrūves un bultskrūves, ko paredzēts izmantot sliežu ceļu būves materiālu nostiprināšanai) un paplāksnes, ko šobrīd klasificē ar KN kodiem ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 un ex 7318 22 00 (Taric kodi 7318129011, 7318129091, 7318149111, 7318149191, 7318149911, 7318149991, 7318155911, 7318155961, 7318155981, 7318156911, 7318156961, 7318156981, 7318158111, 7318158161, 7318158181, 7318158911, 7318158961, 7318158981, 7318159021, 7318159071, 7318159091, 7318210031, 7318210095, 7318220031 un 7318220095), izņemot to ražojumu importu, kurus ražo turpmāk uzskaitītie uzņēmumi:

               Uzņēmums

                     Taric papildkods

                  Acku Metal Industries (M) Sdn. Bhd

               B123

                  Chin Well Fasteners Company Sdn. Bhd

               B124

                  Jinfast Industries Sdn. Bhd

               B125

                  Power Steel and Electroplating Sdn. Bhd

               B126

                  Sofasco Industries (M) Sdn. Bhd

               B127

                  Tigges Fastener Technology (M) Sdn. Bhd

               B128

                  TI Metal Forgings Sdn. Bhd

               B129

                  United Bolt and Nut Sdn. Bhd

               B130

         2.   To atbrīvojumu piemērošana, kuri piešķirti šā panta 1. punktā īpaši minētajiem uzņēmumiem vai kurus Komisija ir piešķīrusi saskaņā ar 2. panta 2. punktu, ir atkarīga no tāda derīga rēķina iesniegšanas dalībvalstu muitas iestādēm, kas atbilst pielikumā minētajām prasībām. Ja neiesniedz šādu rēķinu, tad piemēro ar šā panta 1. punktu uzlikto antidempinga maksājumu.
   3.   Maksājumu, ko paplašina ar šā panta 1. punktu, iekasē par importu, kas nosūtīts no Malaizijas, to deklarējot vai nedeklarējot kā Malaizijas izcelsmes, un reģistrēts saskaņā ar Regulas (ES) Nr. 966/2010 2. pantu un Regulas (EK) Nr. 1225/2009 13. panta 3. punktu un 14. panta 5. punktu, izņemot tādu ražojumu importu, kurus ražojuši 1. punktā uzskaitītie uzņēmumi.
   4.   Ja nav noteikts citādi, piemēro spēkā esošos noteikumus par muitas nodokļiem.
   2. pants
   1.   Pieprasījumu atbrīvot no maksājuma, kura piemērošanas joma ir paplašināta ar 1. pantu, iesniedz rakstiski vienā no Eiropas Savienības oficiālajām valodām, un to paraksta atbrīvojuma pieprasītāja uzņēmuma pilnvarotais pārstāvis. Pieprasījumu sūta uz šādu adresi:

                  European Commission

                  Directorate-General for Trade

                  Directorate H

                  Office: N-105 04/92

                  1049 Brussels

                  BELGIUM

               Fakss: +32 22956505

         2.   Saskaņā ar Regulas (EK) Nr. 1225/2009 13. panta 4. punktu Komisija pēc apspriešanās ar Padomdevēju komiteju ar lēmumu var piešķirt atbrīvojumu no maksājuma, kura piemērošanas joma paplašināta ar 1. pantu, tādu uzņēmumu importam, kuri neapiet ar Regulu (EK) Nr. 91/2009 piemērotos antidempinga pasākumus.
   3. pants
   Muitas iestādēm tiek uzdots pārtraukt importa reģistrēšanu, kas noteikts saskaņā ar Regulas (ES) Nr. 966/2010 2. pantu.
   4. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 18. jūlijā

            Padomes vārdā –

            priekšsēdētājs

         M. DOWGIELEWICZ

      (1)  OV L 343, 22.12.2009., 51. lpp.

      (2)  OV L 29, 31.1.2009., 1. lpp.

      (3)  OV L 282, 28.10.2010., 29. lpp.

      PIELIKUMS
      Šīs regulas 1. panta 2. punktā minētajā derīgajā rēķinā jābūt šādam paziņojumam, kuru parakstījis izrakstītāja uzņēmuma pārstāvis:

                  1.

                  Rēķina izrakstītāja uzņēmuma pārstāvja vārds, uzvārds un amats.

                  2.

                  Šāda deklarācija: “Es, apakšā parakstījies, apliecinu, ka šajā rēķinā norādītais (attiecīgā ražojuma) (apjoms), kas pārdots eksportam uz Eiropas Savienību, ir ražots uzņēmumā (uzņēmuma nosaukums un adrese), (Taric papildkods), (attiecīgajā valstī). Apliecinu, ka šajā rēķinā sniegtās ziņas ir pilnīgas un pareizas.”

                  3.

                  Datums un paraksts.


title: Komisijas Īstenošanas regula (ES) Nr. 938/2012 ( 2012. gada 12. oktobris ), ar kuru attiecībā uz ELGF 2013. grāmatvedības gadu nosaka procentu likmes, kas jāpiemēro, aprēķinot finansēšanas izmaksas intervences pasākumiem, kuros ietilpst krājumu iepirkšana, uzglabāšana un realizācija

text:
               13.10.2012

               LV

               Eiropas Savienības Oficiālais Vēstnesis

               L 280/3

         KOMISIJAS ĪSTENOŠANAS REGULA (ES) Nr. 938/2012
   (2012. gada 12. oktobris),
   ar kuru attiecībā uz ELGF 2013. grāmatvedības gadu nosaka procentu likmes, kas jāpiemēro, aprēķinot finansēšanas izmaksas intervences pasākumiem, kuros ietilpst krājumu iepirkšana, uzglabāšana un realizācija
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 3. panta 3. punktu,
   tā kā:

               (1)

               Ar 4. panta 1. punkta a) apakšpunktu Komisijas 2006. gada 21. jūnija Regulā (EK) Nr. 884/2006, ar ko nosaka sīki izstrādātus piemērošanas noteikumus Padomes Regulai (EK) Nr. 1290/2005 attiecībā uz intervences krājumu glabāšanas pasākumu finansēšanu, ko veic Eiropas Lauksaimniecības garantiju fonds (ELGF), un intervences krājumu glabāšanas darbību iegrāmatošanu, ko īsteno dalībvalstu maksājumu aģentūras (2), ir paredzēts, ka izdevumus saistībā ar finansiālajām izmaksām, kas dalībvalstīm radušās, piesaistot līdzekļus, lai iepirktu produktus, nosaka saskaņā ar minētās regulas IV pielikumā definēto aprēķināšanas kārtību.

               (2)

               Regulas (EK) Nr. 884/2006 IV pielikuma I.1. punkta pirmajā daļā noteikts, ka attiecīgās finansiālās izmaksas ir aprēķināmas, pamatojoties uz vienotu procentu likmi, ko Savienībai katra grāmatvedības gada sākumā nosaka Komisija. Šī procentu likme atbilst vidējām trīs mēnešu un divpadsmit mēnešu EURIBOR nākotnes procentu likmēm, kas reģistrētas sešos mēnešos pirms dalībvalstu paziņojuma, kā paredzēts iepriekš minētā IV pielikuma I.2. punkta pirmajā daļā, piemērojot tām svēruma koeficientu – attiecīgi viena trešdaļa un divas trešdaļas. Šī likme jānosaka pirms katra Eiropas Lauksaimniecības garantiju fonda (ELGF) grāmatvedības gada sākuma.

               (3)

               Tomēr, ja kādas dalībvalsts paziņotā procentu likme ir zemāka par Savienībai noteikto vienoto procentu likmi, saskaņā ar Regulas (EK) Nr. 884/2006 IV pielikuma I.2. punkta otro daļu procentu likmi attiecīgajai dalībvalstij nosaka saskaņā ar paziņoto procentu likmi.

               (4)

               Tai pašā laikā atbilstīgi Regulas (EK) Nr. 884/2006 IV pielikuma I.2. punkta trešajai daļai, ja dalībvalsts neiesniedz paziņojumu saskaņā ar minētā IV pielikuma I.2. punkta pirmajā daļā norādīto formu un termiņiem, uzskata, ka šīs valsts samaksātā procentu likme ir 0 %. Ja dalībvalsts paziņo, ka tai nav radušās ar procentu likmēm saistītās izmaksas, jo atsauces periodā tai nebija lauksaimniecības produktu, kas nodoti valsts intervences krājumos, šai dalībvalstij piemēro Komisijas noteikto vienoto procentu likmi. Austrija, Bulgārija, Čehijas Republika, Dānija, Igaunija, Grieķija, Spānija, Itālija, Kipra, Latvija, Luksemburga, Malta, Polija, Portugāle, Rumānija, Slovēnija un Slovākija ir paziņojušas, ka tām nav radušās ar procentu likmēm saistītās izmaksas, jo atsauces periodā tām nebija valsts intervences krājumos nodotu lauksaimniecības produktu.

               (5)

               Ievērojot dalībvalstu sniegtos paziņojumus Komisijai, procentu likmes, kas jāpiemēro attiecībā uz ELGF 2013. grāmatvedības gadu, būtu jānosaka, ņemot vērā šos dažādos faktorus.

               (6)

               Šajā regulā paredzētie pasākumi ir saskaņā ar Lauksaimniecības fondu komitejas atzinumu,

         IR PIEŅĒMUSI ŠO REGULU.
   1. pants
   Attiecībā uz izdevumiem, kas dalībvalstīm rodas kā finansiālās izmaksas par līdzekļu piesaistīšanu intervences produktu iegādei un kas attiecināmi uz Eiropas Lauksaimniecības garantiju fonda (ELGF) 2013. grāmatvedības gadu, Regulas (EK) Nr. 884/2006 IV pielikumā paredzētās procentu likmes, piemērojot minētās regulas 4. panta 1. punkta a) apakšpunktu, nosaka šādi:

               a)

               0,2 % – Somijai piemērojamā īpašā procentu likme;

               b)

               0,3 % – Vācijai piemērojamā īpašā procentu likme;

               c)

               0,5 % – Apvienotajai Karalistei un Īrijai piemērojamā īpašā procentu likme;

               d)

               0,9 % – Beļģijai piemērojamā īpašā procentu likme;

               e)

               1,0 % – pārējām dalībvalstīm piemērojamā Savienības vienotā procentu likme.

         2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2012. gada 1. oktobra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 12. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 209, 11.8.2005., 1. lpp.

      (2)  OV L 171, 23.6.2006., 35. lpp.


title: Komisijas Īstenošanas regula (ES) 2016/39 (2016. gada 14. janvāris), ar ko Regulas (EK) Nr. 798/2008 I pielikumu groza attiecībā uz ierakstu par Meksiku to trešo valstu, teritoriju, zonu vai nodalījumu sarakstā, no kuriem saistībā ar augstas patogenitātes putnu gripu atļauts Savienībā importēt vai tranzītā caur to pārvadāt konkrētas mājputnu izcelsmes preces (Dokuments attiecas uz EEZ)

text:
               16.1.2016

               LV

               Eiropas Savienības Oficiālais Vēstnesis

               L 11/3

         KOMISIJAS ĪSTENOŠANAS REGULA (ES) 2016/39
   (2016. gada 14. janvāris),
   ar ko Regulas (EK) Nr. 798/2008 I pielikumu groza attiecībā uz ierakstu par Meksiku to trešo valstu, teritoriju, zonu vai nodalījumu sarakstā, no kuriem saistībā ar augstas patogenitātes putnu gripu atļauts Savienībā importēt vai tranzītā caur to pārvadāt konkrētas mājputnu izcelsmes preces
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punkta c) apakšpunktu,
   tā kā:

               (1)

               Komisijas Regulā (EK) Nr. 798/2008 (2) ir noteiktas veterinārās sertifikācijas prasības mājputnu un mājputnu produktu (“preču”) importam Savienībā un pārvadāšanai tranzītā caur to, tostarp uzglabāšanai tranzīta laikā. Tajā paredzēts, ka preces atļauts importēt Savienībā un pārvadāt tranzītā caur to vienīgi no tām trešām valstīm, teritorijām, zonām vai nodalījumiem, kas norādīti regulas I pielikuma 1. daļas tabulas 1. un 3. ailē.

               (2)

               Turklāt Regulā (EK) Nr. 798/2008 ir paredzēti nosacījumi, saskaņā ar kuriem trešo valsti, teritoriju, zonu vai nodalījumu var uzskatīt par augstas patogenitātes putnu gripas (APPG) neskartu.

               (3)

               Meksika ir iekļauta Regulas (EK) Nr. 798/2008 I pielikuma 1. daļas sarakstā kā trešā valsts, no kuras ir atļauts importēt Savienībā un pārvadāt tranzītā caur to noteiktas bezpatogēnu olas un olu produktus.

               (4)

               Pēc H7N3 apakštipa APPG uzliesmojumiem Meksikas teritorijā 2013. gada janvārī ar Komisijas Īstenošanas regulu (ES) Nr. 437/2013 (3) olu produktu importu Savienībā un pārvadāšanu tranzītā caur to aizliedza.

               (5)

               Pēdējais APPG uzliesmojums tika apstiprināts 2015. gada marta sākumā.

               (6)

               Meksika 2015. gada 8. maijā iesniedza informāciju par APPG situāciju valstī. Meksika veica inficēto dzīvnieku izkaušanu un putnu gripas uzraudzību. Tā neatklāja vīrusa turpmāku cirkulāciju.

               (7)

               Komisija novērtēja minēto informāciju. Pamatojoties uz šo novērtējumu un Meksikas nodrošinātajām garantijām, Komisijas dienesti secināja, ka būtu atkal jāatļauj importēt Savienībā vai pārvadāt tranzītā caur to olu produktus no visas Meksikas teritorijas.

               (8)

               Tādēļ būtu attiecīgi jāgroza Regulas (EK) Nr. 798/2008 I pielikuma 1. daļas ieraksts par Meksiku.

               (9)

               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 14. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 18, 23.1.2003., 11. lpp.

      (2)  Komisijas 2008. gada 8. augusta Regula (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

      (3)  Komisijas 2013. gada 8. maija Īstenošanas regula (ES) Nr. 437/2013, ar ko groza Regulu (EK) Nr. 798/2008 attiecībā uz ierakstu par Meksiku to trešo valstu, teritoriju, zonu vai nodalījumu sarakstā, no kuriem atļauts importēt vai tranzītā caur Savienību pārvadāt konkrētas preces (OV L 129, 14.5.2013., 25. lpp.).

      PIELIKUMS
      Regulas (EK) Nr. 798/2008 I pielikuma 1. daļā ierakstu par Meksiku aizstāj ar šādu:

                     Trešās valsts vai teritorijas ISO kods un nosaukums

                     Trešās valsts, teritorijas, zonas vai nodalījuma kods

                     Trešās valsts, teritorijas, zonas vai nodalījuma apraksts

                     Veterinārais sertifikāts

                     Īpašie nosacījumi

                     Īpašie nosacījumi

                     Putnu gripas uzraudzības statuss

                     Putnu gripas vakcinācijas statuss

                     Salmonellu kontroles statuss

                     Paraugs(-i)

                     Papildu garantijas

                     Noslēguma datums (1)

                     Sākuma datums (2)

                     1

                     2

                     3

                     4

                     5

                     6

                     6A

                     6B

                     7

                     8

                     9

                     “MX – Meksika

                     MX-0

                     Visa valsts

                     SPF

                     EP

                     2016. gada 5. februāris”


title: Komisijas Īstenošanas regula (ES) Nr. 19/2012 ( 2012. gada 11. janvāris ), ar ko nosaka piešķiramā daudzuma ierobežojuma koeficientu, kas piemērojams, izdodot eksporta licences, ar ko noraida eksporta licenču pieteikumus un pārtrauc ārpuskvotas cukura eksporta licenču pieteikumu pieņemšanu

text:
               12.1.2012

               LV

               Eiropas Savienības Oficiālais Vēstnesis

               L 8/34

         KOMISIJAS ĪSTENOŠANAS REGULA (ES) Nr. 19/2012
   (2012. gada 11. janvāris),
   ar ko nosaka piešķiramā daudzuma ierobežojuma koeficientu, kas piemērojams, izdodot eksporta licences, ar ko noraida eksporta licenču pieteikumus un pārtrauc ārpuskvotas cukura eksporta licenču pieteikumu pieņemšanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2006. gada 30. jūnija Regulu (EK) Nr. 951/2006, ar ko paredz sīki izstrādātus noteikumus par to, kā īstenot Padomes Regulu (EK) Nr. 318/2006 saistībā ar tirdzniecību ar trešām valstīm cukura nozarē (2), un jo īpaši tās 7.e pantu saistībā ar 9. panta 1. punktu,
   tā kā:

               (1)

               Saskaņā ar Regulas (EK) Nr. 1234/2007 61. panta pirmās daļas d) punktu tirdzniecības gadā saražoto cukura daudzumu, kas pārsniedz minētās regulas 56. pantā paredzēto kvotu, var eksportēt tikai tad, ja ir ievērots Komisijas noteiktais kvantitatīvais ierobežojums.

               (2)

               Minētie ierobežojumi ir noteikti Komisijas 2011. gada 15. aprīļa Īstenošanas regulā (ES) Nr. 372/2011, ar ko nosaka kvantitatīvos ierobežojumus ārpuskvotas cukura un izoglikozes eksportam līdz 2011./2012. tirdzniecības gada beigām (3).

               (3)

               Cukura daudzumi, uz kuriem attiecas eksporta licenču pieteikumi, pārsniedz Īstenošanas regulā (ES) Nr. 372/2011 noteikto kvantitatīvo ierobežojumu. Tāpēc jānosaka piešķiramā daudzuma ierobežojuma koeficients daudzumiem, uz kuriem attiecas 2012. gada 2. līdz 6. janvārī iesniegtie pieteikumi. Līdz ar to visi pēc 2012. gada 6. janvāra iesniegtie cukura eksporta licenču pieteikumi ir jānoraida un eksporta licenču pieteikumu pieņemšana jāpārtrauc,

         IR PIEŅĒMUSI ŠO REGULU.
   1. pants
   1.   Eksporta licences attiecībā uz ārpuskvotas cukuru, par ko pieteikumi iesniegti 2012. gada 2. līdz 6. janvārī, izdod par pieteikumos norādītajiem daudzumiem, kas pareizināti ar piešķiramā daudzuma ierobežojuma koeficientu 38,474060 %.
   2.   Ar šo tiek noraidīti ārpuskvotas cukura eksporta licenču pieteikumi, kas iesniegti 2012. gada 9., 10., 11., 12. un 13. janvārī.
   3.   Ārpuskvotas cukura eksporta licenču pieteikumu pieņemšanu pārtrauc uz laiku no 2012. gada 16. janvāra līdz 2012. gada 30. septembrim.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 11. janvārī

            Komisijas un tās priekšsēdētāja vārdā –

            lauksaimniecības un lauku attīstības ģenerāldirektors

         José Manuel SILVA RODRÍGUEZ

      (1)  OV L 299, 16.11.2007., 1. lpp.

      (2)  OV L 178, 1.7.2006., 24. lpp.

      (3)  OV L 102, 16.4.2011., 8. lpp.


title: Komisijas Īstenošanas regula (ES) 2015/480 ( 2015. gada 20. marts ), ar ko 227. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu

text:
               21.3.2015

               LV

               Eiropas Savienības Oficiālais Vēstnesis

               L 77/1

         KOMISIJAS ĪSTENOŠANAS REGULA (ES) 2015/480
   (2015. gada 20. marts),
   ar ko 227. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kas saistītas ar Al-Qaida tīklu (1), un jo īpaši tās 7. panta 1. punkta a) apakšpunktu, 7.a panta 1. punktu un 7.a panta 5. punktu,
   tā kā:

               (1)

               Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

               (2)

               Apvienoto Nāciju Organizācijas Drošības padomes Sankciju komiteja 2015. gada 13. martā apstiprināja trīs fizisku personu un vienas organizācijas pievienošanu Al-Qaida Sankciju komitejas sarakstam, kurā iekļautas tās personas, grupas un organizācijas, uz kurām būtu jāattiecina līdzekļu un saimniecisko resursu iesaldēšana. ANO DP Sankciju komiteja 2015. gada 16. martā nolēma svītrot no minētā saraksta četras personas. Turklāt 2015. gada 19. februārī ANO DP Sankciju komiteja nolēma minētajā sarakstā grozīt vienu ierakstu.

               (3)

               Tāpēc būtu attiecīgi jāatjaunina Regulas (EK) Nr. 881/2002 I pielikums.

               (4)

               Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,

         IR PIEŅĒMUSI ŠO REGULU.
   1. pants
   Regulas (EK) Nr. 881/2002 I pielikumu groza saskaņā ar šīs regulas pielikumu.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 20. martā

            Komisijas

            un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 139, 29.5.2002., 9. lpp.

      PIELIKUMS
      Regulas (EK) Nr. 881/2002 I pielikumu groza šādi:

                  1)

                  sadaļā “Fiziskās personas” pievieno šādus ierakstus:

                              a)

                                 “Angga Dimas

                                       Pershada
                                     (alias a) Angga Dimas Persada, b) Angga Dimas Persadha, c) Angga Dimas Prasondha). Tituls: ģenerālsekretārs (2014. gada vidus informācija). Dzimšanas datums: 4.3.1985. Dzimšanas vieta: Jakarta, Indonēzija. Valstspiederība: Indonēzijas. Pases Nr.: Indonēzijas pases numurs W344982 (izdota ar vārdu Angga Dimas Peshada). Papildu informācija: a) Jemaah Islamiyah biedrs; b) Hilal Ahmar Society Indonesia (HASI) līderis. Regulas 2.a panta 4. punkta b) apakšpunktā minētais paziņošanas datums: 13.3.2015.”
                              ;

                              b)

                                 “Bambang

                                       Sukirno
                                     (alias a) Pak Zahra, b) Abu Zahra). Dzimšanas datums: 5.4.1975. Dzimšanas vieta: Indonēzija. Valstspiederība: Indonēzijas. Pases Nr.: Indonēzijas pases numurs A2062513. Papildu informācija: Jemaah Islamiyah galvenais vadītājs, kuram ir bijusi vadoša loma Hilal Ahmar Society Indonesia (HASI). Regulas 2.a panta 4. punkta b) apakšpunktā minētais paziņošanas datums: 13.3.2015.”
                              ;

                              c)

                                 “Wiji Joko

                                       Santoso
                                     (alias a) Wijijoko Santoso, b) Abu Seif al-Jawi, c) Abu Seif). Dzimšanas datums: 14.7.1975. Dzimšanas vieta: Rembang, Jawa Tengah, Indonēzija. Valstspiederība: Indonēzijas. Pases Nr.: Indonēzijas pases numurs A2823222 (izdota 28.5.2012., derīga līdz 28.5.2017., izdota ar vārdu Wiji Joko Santoso). Papildu informācija: Jemaah Islamiyah ārlietu nodaļas vadītājs. Regulas 2.a panta 4. punkta b) apakšpunktā minētais paziņošanas datums: 13.3.2015.”
                              ;

                  2)

                  sadaļā “Juridiskās personas, grupas un organizācijas” pievieno šādu ierakstu:
                  “Hilal Ahmar Society Indonesia (HASI) (alias a) Yayasan Hilal Ahmar, b) Indonesia Hilal Ahmar Society for Syria). Papildu informācija: a) iespējams, Jemaah Islamiyah humānais atzars; b) darbojas Lampung, Jakarta, Semarang, Yogyakarta, Solo, Surabaya un Makassar Indonēzijā; c) nav saistīts ar humāno grupu Starptautiskā Sarkanā Krusta un Sarkanā Pusmēness biedrību federācija (IFRC). Regulas 2.a panta 4. punkta b) apakšpunktā minētais paziņošanas datums: 13.3.2015.”;

                  3)

                  sadaļā “Fiziskās personas” svītro šādus ierakstus:

                              a)

                                 “Mustafa Mohamed

                                       Fadhil
                                     (alias a) Al Masri, Abd Al Wakil, b) Ali, Hassan, c) Anis, Abu, d) Elbishy, Moustafa Ali, e) Fadil, Mustafa Muhamad, f) Fazul, Mustafa, g) Mohammed, Mustafa, h) Mustafa Ali Elbishy, i) Al-Nubi, Abu, j) Hussein, k) Jihad, Abu, l) Khalid, m) Man, Nu, n) Yussrr, Abu). Dzimšanas datums: a) 23.6.1976., b) 1.1.1976. Dzimšanas vieta: Kaira, Ēģipte. Valstspiederība: Kenijas. Valsts identifikācijas Nr.: 12773667 (Kenijas personas apliecība); sērijas Nr. 201735161. Regulas 2.a panta 4. punkta b) apakšpunktā noteiktā diena: 17.10.2001.”
                              ;

                              b)

                                 “Ahmed Mohammed Hamed

                                       Ali
                                     (alias a) Abdurehman, Ahmed Mohammed, b) Ahmed Hamed, c) Ali, Ahmed Mohammed, d) Ali, Hamed, e) Hemed, Ahmed, f) Shieb, Ahmed, g) Abu Fatima, h) Abu Islam, i) Abu Khadiijah, j) Ahmed The Egyptian, k) Ahmed, Ahmed, l) Al-Masri, Ahmad, m) Al-Surir, Abu Islam, n) Shuaib). Dzimšanas datums: 13.1.1967. Dzimšanas vieta: Badari, Asyout, Ēģipte. Valstspiederība: Ēģiptes. Papildu informācija: Afganistānas. Regulas 2.a panta 4. punkta b) apakšpunktā noteiktā diena: 17.10.2001.”
                              ;

                              c)

                                 “Said Ali

                                       Al-Shihri
                                     (alias a) Sa'id Ali Jabir al-Kathim al-Shihri, b) Said Ali Al Shahri, c) Said Ali Jaber Al Khasaam Al Shahri, d) Said Ali Jaber Al Khassam, e) Abu-Sayyaf, f) Abu-Sufyan al-Azidi, g) Abu-Sayyaf al-Shihri, h) Abu Sufian Kadhdhaab Matrook, i) Salahm, j) Salah Abu Sufyan, k) Salah al-Din, l) Abu Osama, m) Abu Sulaiman, n) Nur al-Din Afghani Azibk, o) Alahhaddm, p) Akhdam, q) Abu Sufian Al Azadi, r) Abu Asmaa). Dzimšanas datums: 12.9.1973. Dzimšanas vieta: Rijāda, Saūda Arābija. Valstspiederība: Saūda Arābijas. Pases Nr.: C102432 (Saūda Arābijas pase, izdota 22.4.2000., derīga līdz 26.2.2005. Izdošanas datums pēc Hidžras kalendāra: 17.1.1421.; pēc Hidžras kalendāra derīga līdz: 17.1.1426.). Valsts identifikācijas Nr.: 1008168450 (Saūda Arābija). Papildu informācija: no 2001. gada līdz 2007. gadam atradās ieslodzījumā Amerikas Savienotajās Valstīs. 2010. gada janvārī atradās Jemenā. Regulas 2.a panta 4. punkta b) apakšpunktā minētais paziņošanas datums: 19.1.2010.”
                              ;

                              d)

                                 “Hakimullah

                                       Mehsud
                                     (alias a) Hakeemullah Mehsud, b) Zulfiqar). Dzimšanas datums: aptuveni 1979. gads. Dzimšanas vieta: Pakistāna. Valstspiederība: Pakistānas. Papildu informācija: a) saskaņā ar pieejamo informāciju dzimis Dienvidvaziristānā, Pakistānā; b) domājams, ka dzīvo Pakistānā; c) vada Tehrik-e Taliban Pakistan (TTP) organizāciju, kas atrodas cilšu teritorijās pie Afganistānas un Pakistānas robežas. Regulas 2.a panta 4. punkta b) apakšpunktā noteiktā diena: 21.10.2010.”
                              ;

                  4)

                  ierakstu “Khalifa Muhammad Turki

                        Al-Subaiy
                      (alias a) Khalifa Mohd Turki Alsubaie, b) Khalifa Mohd Turki al-Subaie, c) Khalifa Al-Subayi, d) Khalifa Turki bin Muhammad bin al-Suaiy). Dzimšanas datums: 1.1.1965. Dzimšanas vieta: Doha, Katara. Valstspiederība: Kataras. Pases Nr.: 00685868 (izsniegta Dohā 5.2.2006. un derīga līdz 4.2.2010.). Personas apliecības numurs: 26563400140 (Katara). Adrese: Doha, Katara. Papildu informācija: Mātes vārds ir Hamdah Ahmad Haidoos. 2.a panta 4. punkta b) apakšpunktā minētais paziņošanas datums: 10.10.2008.” sadaļā “Fiziskās personas” aizstāj ar šādu:
                  “Khalifa Muhammad Turki

                        Al-Subaiy
                      (alias a) Khalifa Mohd Turki Alsubaie, b) Khalifa Mohd Turki al-Subaie, c) Khalifa Al-Subayi, d) Khalifa Turki bin Muhammad bin al-Suaiy, e) Abu Mohammed al-Qatari, f) Katrina). Dzimšanas datums: 1.1.1965. Dzimšanas vieta: Doha, Katara. Valstspiederība: Kataras. Pases Nr.: 00685868 (izsniegta Dohā 5.2.2006. un derīga līdz 4.2.2011.). Personas apliecības numurs: 26563400140 (Katara). Adrese: Doha, Katara. Papildu informācija: Mātes vārds ir Hamdah Ahmad Haidoos. Regulas 2.a panta 4. punkta b) apakšpunktā minētais paziņošanas datums: 10.10.2008.”


title: Komisijas Īstenošanas regula (ES) 2016/1135 (2016. gada 12. jūlijs), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               13.7.2016

               LV

               Eiropas Savienības Oficiālais Vēstnesis

               L 188/19

         KOMISIJAS ĪSTENOŠANAS REGULA (ES) 2016/1135
   (2016. gada 12. jūlijs),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2011. gada 7. jūnija Īstenošanas regulu (ES) Nr. 543/2011, ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz augļu un dārzeņu un pārstrādātu augļu un dārzeņu nozari (2), un jo īpaši tās 136. panta 1. punktu,
   tā kā:

               (1)

               Īstenošanas regulā (ES) Nr. 543/2011, piemērojot Urugvajas kārtas daudzpusējo tirdzniecības sarunu iznākumu, paredzēti kritēriji, pēc kuriem Komisija nosaka standarta importa vērtības minētās regulas XVI pielikuma A daļā norādītajiem produktiem no trešām valstīm un laika periodiem.

               (2)

               Standarta importa vērtību aprēķina katru darbdienu saskaņā ar Īstenošanas regulas (ES) Nr. 543/2011 136. panta 1. punktu, ņemot vērā mainīgos dienas datus. Tāpēc šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī,

         IR PIEŅĒMUSI ŠO REGULU.
   1. pants
   Standarta importa vērtības, kas paredzētas Īstenošanas regulas (ES) Nr. 543/2011 136. pantā, ir tādas, kā norādīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 12. jūlijā

            Komisijas

            un tās priekšsēdētājs vārdā –

            lauksaimniecības un lauku attīstības ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 157, 15.6.2011., 1. lpp.

      PIELIKUMS

         Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta importa vērtība

                  0702 00 00

                  MA

                  174,2

                  ZZ

                  174,2

                  0709 93 10

                  TR

                  135,5

                  ZZ

                  135,5

                  0805 50 10

                  AR

                  181,7

                  BO

                  217,8

                  CL

                  151,2

                  TR

                  134,0

                  UY

                  167,2

                  ZA

                  148,9

                  ZZ

                  166,8

                  0808 10 80

                  AR

                  161,4

                  BR

                  101,8

                  CL

                  129,1

                  CN

                  102,6

                  NZ

                  147,6

                  ZA

                  104,1

                  ZZ

                  124,4

                  0808 30 90

                  AR

                  121,5

                  CL

                  118,9

                  CN

                  91,9

                  NZ

                  154,1

                  ZA

                  121,8

                  ZZ

                  121,6

                  0809 10 00

                  TR

                  197,0

                  ZZ

                  197,0

                  0809 29 00

                  TR

                  289,0

                  ZZ

                  289,0

         (1)  Valstu nomenklatūra, kas paredzēta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.). Kods “ZZ” nozīmē “cita izcelsme”.


title: Komisijas Īstenošanas regula (ES) 2017/963 (2017. gada 7. jūnijs) par atļauju no Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes, no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes, no Bacillus amyloliquefaciens (DSM 9553) iegūtas alfa-amilāzes, no Trichoderma viride (NIBH FERM BP4842) iegūtas endo-1,4-beta-ksilanāzes un no Bacillus amyloliquefaciens (DSM 9554) iegūta bacilolizīna preparātu izmantot par barības piedevu visu sugu putniem un atšķirtiem sivēniem un ar ko groza Regulu (EK) Nr. 358/2005 un (ES) Nr. 1270/2009 (atļaujas turētājs Kemin Europa NV) (Dokuments attiecas uz EEZ. )

text:
                  8.6.2017

                  LV

                  Eiropas Savienības Oficiālais Vēstnesis

                  L 145/18

            KOMISIJAS ĪSTENOŠANAS REGULA (ES) 2017/963
      (2017. gada 7. jūnijs)
      par atļauju no Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes, no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes, no Bacillus amyloliquefaciens (DSM 9553) iegūtas alfa-amilāzes, no Trichoderma viride (NIBH FERM BP4842) iegūtas endo-1,4-beta-ksilanāzes un no Bacillus amyloliquefaciens (DSM 9554) iegūta bacilolizīna preparātu izmantot par barības piedevu visu sugu putniem un atšķirtiem sivēniem un ar ko groza Regulu (EK) Nr. 358/2005 un (ES) Nr. 1270/2009 (atļaujas turētājs Kemin Europa NV)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                  (2)

                  Saskaņā ar Direktīvu 70/524/EEK no Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes, no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes, no Bacillus amyloliquefaciens (DSM 9553) iegūtas alfa-amilāzes, no Trichoderma viride (NIBH FERM BP4842) iegūtas endo-1,4-beta-ksilanāzes un no Bacillus amyloliquefaciens (DSM 9554) iegūta bacilolizīna preparātu ar Komisijas Regulu (EK) Nr. 358/2005 (3) uz neierobežotu laiku atļāva lietot par barības piedevu gaļas cāļiem un ar Komisijas Regulu (ES) Nr. 1270/2009 (4) – gaļas tītariem un atšķirtiem sivēniem. Pēc tam saskaņā ar Regulas (EK) Nr. 1831/2003 10. panta 1. punktu minēto preparātu kā esošu barības līdzekli iekļāva Lopbarības piedevu reģistrā.

                  (3)

                  Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu ir iesniegts pieteikums, kurā lūgts no jauna izvērtēt no Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes, no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes, no Bacillus amyloliquefaciens (DSM 9553) iegūtas alfa-amilāzes, no Trichoderma viride (NIBH FERM BP4842) iegūtas endo-1,4-beta-ksilanāzes un no Bacillus amyloliquefaciens (DSM 9554) iegūta bacilolizīna preparātu kā barības piedevu gaļas cāļiem, gaļas tītariem un atšķirtiem sivēniem un saskaņā ar minētās regulas 7. pantu ir lūgta jauna atļauja to izmantot par barības piedevu visu sugu putniem. Pieteikuma iesniedzējs lūdza minēto piedevu klasificēt piedevu kategorijā “zootehniskās piedevas”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (4)

                  Eiropas Pārtikas nekaitīguma iestāde (“Iestāde”) 2015. gada 9. septembra atzinumā (5) secināja, ka ar piedāvātajiem izmantošanas nosacījumiem šai piedevai nav kaitīgas ietekmes uz dzīvnieku veselību, cilvēka veselību vai vidi. Iestāde arī secināja, ka minētā preparāta lietošana ir potenciāli efektīva gaļas cāļiem, gaļas tītariem un dējējvistām (6). Tika uzskatīts, ka minētos secinājumus var attiecināt arī uz pirmdējējām jaunvistiņām un vaislai audzētiem tītariem. Iestāde turklāt uzskatīja, ka šīs piedevas sastāvā esošo fermentu iedarbības veidu var uzskatīt par līdzīgu arī attiecībā uz visu sugu putniem, tāpēc secinājumus par iedarbību uz plaši izplatītu sugu mājputniem var ekstrapolēt uz mazāk izplatītu sugu mājputniem un dekoratīvajiem putniem.

                  (5)

                  Attiecībā uz piedevas lietošanu atšķirtiem sivēniem trūka datu, tāpēc Iestāde nevarēja nonākt pie secinājumiem par piedevas iedarbīgumu atšķirtiem sivēniem. Tomēr vienā pētījumā svara pieaugums bija būtiski lielāks un barības patēriņa un svara pieauguma koeficients labāks nekā kontroles grupām, savukārt otrā pētījuma rezultāti liecināja, ka mātītēm uzlabojas dienas vidējais svara pieaugums, bet tēviņiem tas netika konstatēts. Līdztekus ilgstošai lietošanas pieredzei minētie pierādījumi tika atzīti par būtisku liecību tam, ka zootehniskie svara pieauguma parametri uzlabojas. Tāpēc tika uzskatīts, ka iesniegtie dati atbilst nosacījumiem, ar ko pierāda piedevas iedarbīgumu atšķirtiem sivēniem.

                  (6)

                  Iestāde uzskata, ka īpašas prasības attiecībā uz uzraudzību pēc laišanas tirgū nav nepieciešamas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                  (7)

                  No Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes, no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes, no Bacillus amyloliquefaciens (DSM 9553) iegūtas alfa-amilāzes, no Trichoderma viride (NIBH FERM BP4842) iegūtas endo-1,4-beta-ksilanāzes un no Bacillus amyloliquefaciens (DSM 9554) iegūta bacilolizīna preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto preparātu būtu jāatļauj lietot atbilstīgi šīs regulas pielikumam.

                  (8)

                  Attiecīgi būtu jāgroza Regula (EK) Nr. 358/2005 un Regula (ES) Nr. 1270/2009.

                  (9)

                  Drošības apsvērumi neprasa atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                  (10)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Atļauja
      Pielikumā specificēto preparātu, kas iekļauts piedevu kategorijā “zootehniskās piedevas” un funkcionālajā grupā “gremošanas veicinātāji”, ir atļauts lietot par piedevu dzīvnieku ēdināšanā saskaņā ar minētajā pielikumā ietvertajiem nosacījumiem.
      2. pants
      Grozījumi Regulā (EK) Nr. 358/2005
      Regulas (EK) Nr. 358/2005 I pielikumā svītro ierakstu E 1620 par endo-1,3(4)-beta-glikanāzi EC 3.2.1.6, endo-1,4-beta-glikanāzi EC 3.2.1.4, alfa-amilāzi EC 3.2.1.1, bacilolizīnu EC 3.4.24.28 un endo-1,4-beta-ksilanāzi EC 3.2.1.8.
      3. pants
      Grozījums Regulā (ES) Nr. 1270/2009
      Regulu (EK) Nr. 1270/2009 groza šādi:

                  1)

                  regulas 2. pantu svītro;

                  2)

                  II pielikumu svītro.

            4. pants
      Pārejas pasākumi
      Pielikumā specificēto preparātu un šo preparātu saturošu barību, kas ražoti un marķēti pirms 2017. gada 28. decembra saskaņā ar noteikumiem, kuri bija piemērojami pirms 2017. gada 28. jūnija, arī turpmāk drīkst laist tirgū un lietot, līdz beidzas esošie krājumi.
      5. pants
      Stāšanās spēkā
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2017. gada 7. jūnijā

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

         (3)  Komisijas 2005. gada 2. marta Regula (EK) Nr. 358/2005 par beztermiņa atļaujām izmantot lopbarībā atsevišķas piedevas un atļaujām izmantot jau atļautu piedevu jaunus lietošanas veidus (OV L 57, 3.3.2005., 3. lpp.).

         (4)  Komisijas 2009. gada 21. decembra Regula (ES) Nr. 1270/2009 par pastāvīgu atļauju izmantot dažas dzīvnieku barības piedevas (OV L 339, 22.12.2009., 28. lpp.).

         (5)  EFSA Journal, 2015; 13(9):4234.

         (6)  Trūka atbilstošu datu par fermentu izdalīšanu, līdz ar to iedarbīguma pētījumos nebija iespējams izdarīt secinājumus par iedarbīgumu, kāds rodas, lietojot ieteicamo devu, tāpēc, pamatojoties uz aprēķiniem, secinājumi attiecas tikai uz nominālo devu.

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analītiskā metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     Aktīvās vienības uz kg kompleksās barības ar mitruma saturu 12 %

                        Kategorija: zootehniskās piedevas. Funkcionālā grupa: gremošanas veicinātāji

                     4a1620i

                     Kemin Europa NV

                     Endo-1,3(4)-beta-glikanāze
                     EC 3.2.1.6
                     Endo-1,4-beta-glikanāze
                     EC 3.2.1.4
                     Alfa-amilāze
                     EC 3.2.1.1
                     Endo-1,4-beta-ksilanāze EC 3.2.1.8
                     Bacilolizīns
                     EC 3.4.24.28

                        Piedevas sastāvs

                                 —

                                 No Aspergillus aculeatinus (kas agrāk klasificēta kā Aspergillus aculeatus) (CBS 589.94) iegūtas endo-1,3(4)-beta-glikanāzes,

                                 —

                                 no Trichoderma reesei (kas agrāk klasificēta kā Trichoderma longibrachiatum) (CBS 592.94) iegūtas endo-1,4-beta-glikanāzes,

                                 —

                                 no Bacillus amyloliquefaciens (DSM 9553) iegūtas alfa-amilāzes,

                                 —

                                 no Trichoderma viride (NIBH FERM BP4842) iegūtas endo-1,4-beta-ksilanāzes,

                                 —

                                 no Bacillus amyloliquefaciens (DSM 9554) iegūta bacilolizīna preparāts ar šādu minimālo aktivitāti:

                                 —

                                 endo-1,3(4)-beta-glikanāze: 2 350  U (1)/g,

                                 —

                                 endo-1,4-beta-glikanāze: 18 000  U (2) /g,

                                 —

                                 alfa-amilāze: 400 U (3)/g,

                                 —

                                 endo-1,4-beta-ksilanāze: 35 000  U (4) /g,

                                 —

                                 bacilolizīns 1 700  U (5) /g

                           Cietā veidā

                        Aktīvās vielas raksturojums

                                 —

                                 No Aspergillus aculeatinus (CBS 589.94) iegūta endo-1,3(4)-beta-glikanāze,

                                 —

                                 no Trichoderma reesei (CBS 592.94) iegūta endo-1,4-beta-glikanāze,

                                 —

                                 no Bacillus amyloliquefaciens (DSM 9553) iegūta alfa-amilāze,

                                 —

                                 no Trichoderma viride (NIBH FERM BP4842) iegūta endo-1,4-beta-ksilanāze,

                                 —

                                 no Bacillus amyloliquefaciens (DSM 9554) iegūts bacilolizīns

                     Gaļas cāļi
                     Pirmdējējas jaunvistiņas
                     Mazāk izplatītu sugu dējējputni
                     Mazāk izplatītu sugu dēšanai audzētie putni
                     Dekoratīvie putni
                     Sivēni (atšķirti)

                     —

                     Endo-1,3(4)-beta-glikanāze
                     1 175  U
                     Endo-1,4-beta-glikanāze
                     9 000  U
                     Alfa-amilāze
                     200 U
                     Endo-1,4-beta-ksilanāze
                     17 500  U
                     Bacilolizīns
                     850 U

                     —

                                 1.

                                 Piedevas un premiksu lietošanas norādījumos norāda glabāšanas nosacījumus un noturību pret termisku apstrādi.

                                 2.

                                 Lietošanai atšķirtiem sivēniem, kuru svars nepārsniedz 35 kg.

                                 3.

                                 Barības apritē iesaistītie uzņēmēji piedevas un premiksu lietotājiem nosaka darbības procedūras un organizatoriskos pasākumus, kuru nolūks ir novērst iespējamos riskus, ko varētu radīt piedevas un premiksu lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp elpceļu un ādas aizsarglīdzekļus.

                                 4.

                                 Ieteicamais lietošanas līmenis dējējvistām: endo-1,3(4)-beta-glikanāze: 1 175  U; endo-1,4-beta-glikanāze: 9 000  U; alfa-amilāze: 200 U; endo-1,4-beta-ksilanāze: 17 500  U; bacilolizīns: 850 U uz kg kompleksās barības.

                     2027. gada 28. jūnijs

                        Analītiskā metode
                         (6)

                     Šādu fermentu noteikšanai barības piedevā:

                                 —

                                 endo-1,3(4)-beta-glikanāze barības piedevās: kolorimetriskā metode, pēc kuras uz miežu beta-glikāna substrāta 30 °C temperatūrā pie pH 7,5 fermentatīvi hidrolizē glikanāzi,

                                 —

                                 endo-1,4-beta-glikanāze barības piedevās: kolorimetriskā metode, pēc kuras uz karboksimetilcelulozes 50 °C temperatūrā pie pH 4,8 fermentatīvi hidrolizē celulāzi,

                                 —

                                 alfa-amilāze barības piedevās: kolorimetriskā metode, pēc kuras veido ūdenī šķīstošus krāsotos fragmentus, kas iegūti, amilāzei 37 °C temperatūrā pie pH 7,5 iedarbojoties uz cietes polimēra substrātiem sašūtiem ar azurīnu,

                                 —

                                 endo-1,4-beta-ksilanāze barības piedevās: kolorimetriskā metode, pēc kuras uz bērza koksnes ksilāna substrāta 50 °C temperatūrā pie pH 5,3 fermentatīvi hidrolizē ksilanāzi,

                                 —

                                 bacilolizīns: kolorimetriskā metode, pēc kuras, proteāzei iedarbojoties uz azokazeīna substrātu 37 °C temperatūrā pie pH 7,5, izdalās azokrāsviela.

                           Šādu fermentu noteikšanai premiksos un barībā:

                                 —

                                 endo-1,3(4)-beta-glikanāze: plātnes testa metode, pēc kuras tiek izkliedēta glikanāze un pēc tam beta-glikāna hidrolīzes rezultātā barotnē atkrāsots sarkanais agars,

                                 —

                                 endo-1,4-beta-glikanāze: kolorimetriskā metode, pēc kuras kvantitatīvi nosaka ūdenī šķīstošus krāsotos fragmentus, kas iegūti, celulāzei iedarbojoties uz ūdenī nešķīstošas HE-celulozes substrātu sašūtu ar azurīnu,

                                 —

                                 alfa-amilāze: kolorimetriskā metode, pēc kuras veido ūdenī šķīstošus zilos fragmentus, kas iegūti, amilāzei iedarbojoties uz nešķīstoša zila cietes polimēra substrātiem sašūtiem ar azurīnu,

                                 —

                                 endo-1,4-beta-ksilanāze: kolorimetriskā metode, pēc kuras kvantitatīvi nosaka ūdenī šķīstošus krāsotos fragmentus, kas iegūti, ksilanāzei iedarbojoties uz kviešu arabinoksilānu sašūtu ar azurīnu,

                                 —

                                 bacilolizīns: plātnes testa metode, pēc kuras azokazeīna agara barotnē tiek izkliedēta proteāze un pēc tam hidrolizēts kazeīns

                     Visi tītari
                     Dējējvistas
                     Mazāk izplatītu sugu gaļas putni

                     Endo-1,3(4)-beta-glikanāze
                     588 U
                     Endo-1,4-beta-glikanāze
                     4 500  U
                     Alfa-amilāze
                     100 U
                     Endo-1,4-beta-ksilanāze
                     8 750  U
                     Bacilolizīns
                     425 U

            (1)  1 U ir fermenta daudzums, kas no miežu beta-glikāna vienā minūtē 30 °C temperatūrā pie pH 7,5 izdala 0,0056 mikromolus reducējošo cukuru (glikozes ekvivalentos).

            (2)  1 U ir fermenta daudzums, kas no karboksimetilcelulozes vienā minūtē 50 °C temperatūrā pie pH 4,8 atbrīvo 0,0056 mikromolus reducējošo cukuru (glikozes ekvivalentos).

            (3)  1 U ir fermenta daudzums, kas no ūdenī nešķīstoša sašūta cietes polimēra vienā minūtē 37 °C temperatūrā pie pH 7,5 hidrolizē 1 mikromolu glikozīdu savienojumu.

            (4)  1 U ir fermenta daudzums, kas no bērza koksnes ksilāna vienā minūtē 50 °C temperatūrā pie pH 5,3 atbrīvo 0,0067 mikromolus reducējošo cukuru (ksilozes ekvivalentos).

            (5)  1 U ir fermenta daudzums, kas vienā minūtē 37 °C temperatūrā pie pH 7,5 šķīdina 1 mikrogramu azokazeīna substrāta.

            (6)  Sīkāka informācija par analītiskajām metodēm ir pieejama references laboratorijas tīmekļvietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2016/1827 (2016. gada 14. oktobris), ar ko 255. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
               15.10.2016

               LV

               Eiropas Savienības Oficiālais Vēstnesis

               L 279/90

         KOMISIJAS ĪSTENOŠANAS REGULA (ES) 2016/1827
   (2016. gada 14. oktobris),
   ar ko 255. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida
       (1), un jo īpaši tās 7. panta 1. punkta a) apakšpunktu un 7.a panta 5. punktu,
   tā kā:

               (1)

               Regulas (EK) Nr. 881/2002 I pielikumā uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

               (2)

               Apvienoto Nāciju Organizācijas Drošības padomes (ANO DP) Sankciju komiteja 2016. gada 11. oktobrī nolēma svītrot vienu fizisku personu un grozīt vienu ierakstu to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana. Tādēļ attiecīgi būtu jāatjaunina Regulas (EK) Nr. 881/2002 I pielikums,

         IR PIEŅĒMUSI ŠO REGULU.
   1. pants
   Regulas (EK) Nr. 881/2002 I pielikumu groza saskaņā ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 14. oktobrī

            Komisijas

            un tās priekšsēdētāja vārdā –

            Ārpolitikas instrumentu dienesta vadītāja vietas izpildītājs

      (1)  OV L 139, 29.5.2002., 9. lpp.

      PIELIKUMS
      Regulas (EK) Nr. 881/2002 I pielikumu groza šādi:

                  1)

                  sadaļā “Fiziskās personas” svītro šādu ierakstu:
                  “Nasir 'Abd-Al-Karim'Abdullah Al-Wahishi (alias a) Nasir al-Wahishi, b) Abu Basir Nasir al-Wahishi, c) Naser Abdel Karim al-Wahishi, d) Nasir Abd al-Karim al-Wuhayshi, e) Abu Basir Nasir Al-Wuhayshi, f) Nasser Abdul-karim Abdullah al-Wouhichi, g) Abu Baseer al-Wehaishi, h) Abu Basir Nasser al-Wuhishi, i) Abdul Kareem Abdullah Al-Woohaishi, j) Nasser Abdelkarim Saleh Al Wahichi, k) Abu Basir, l) Abu Bashir). Dzimšanas datums: a) 1.10.1976, b) 8.10.1396 (Hidžiras kalendārs). Dzimšanas vieta: Jemena. Valstspiederība: Jemenas. Pases Nr.: 40483 (Jemenas pases numurs, izdota 5.1.1997). Cita informācija: saskaņā ar pieejamo informāciju miris Jemenā 2015. gada jūnijā. Regulas 7.d panta 2. punkta i) apakšpunktā minētais sarakstā iekļaušanas datums: 19.1.2010.”;

                  2)

                  turpmāko ierakstu sadaļā “Fiziskās personas” groza šādi:
                  “Yazid Sufaat (alias a) Joe, b) Abu Zufar). Adrese: Taman Bukit Ampang, Selangor, Malaysia. Dzimšanas datums: 20.1.1964. Dzimšanas vieta: Johor, Malaizija. Valstspiederība: Malaizijas. Pases Nr. A 10472263. Valsts identifikācijas Nr.: 640120-01-5529. Regulas 2.a panta 4. punkta b) apakšpunktā minētais paziņošanas datums: 9.9.2003.” aizstāj ar šādu ierakstu:
                  “Yazid Sufaat (alias a) Joe, b) Abu Zufar). Adrese: a) Taman Bukit Ampang, Selangor, Malaysia (iepriekšējā adrese), b) Malaizija (apcietinājumā kopš 2013. gada). Dzimšanas datums: 20.1.1964. Dzimšanas vieta: Johor, Malaizija. Valstspiederība: Malaizijas. Pases Nr. A 10472263. Valsts identifikācijas Nr.: 640120-01-5529. Regulas 7.d panta 2. punkta i) apakšpunktā minētais sarakstā iekļaušanas datums: 9.9.2003.”


title: Komisijas Īstenošanas regula (ES) Nr. 929/2014 ( 2014. gada 27. augusts ), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Fungo di Borgotaro  (AĢIN))

text:
               29.8.2014

               LV

               Eiropas Savienības Oficiālais Vēstnesis

               L 258/3

         KOMISIJAS ĪSTENOŠANAS REGULA (ES) Nr. 929/2014
   (2014. gada 27. augusts),
   ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Fungo di Borgotaro (AĢIN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām un jo īpaši tās 52. panta 2. punktu (1),
   tā kā:

               (1)

               Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Itālijas pieteikumu specifikācijas grozījuma apstiprināšanai attiecībā uz aizsargāto ģeogrāfiskās izcelsmes norādi Fungo di Borgotaro, kas reģistrēta atbilstīgi Komisijas Regulai (EK) Nr. 1107/96 (2).

               (2)

               Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī
                   (3).

               (3)

               Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

         IR PIEŅĒMUSI ŠO REGULU.
   1. pants
   Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu Fungo di Borgotaro (AĢIN).
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 27. augustā

            Komisijas

            un tās priekšsēdētāja vārdā –

            Komisijas loceklis

         Tonio BORG

      (1)  OV L 343, 14.12.2012., 1. lpp.

      (2)  Komisijas 1996. gada 12. jūnija Regula (EK) Nr. 1107/96par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Padomes Regulas (EEK) Nr. 2081/92 17. pantā (OV L 148, 21.6.1996., 1. lpp.).

      (3)  OV C 122, 25.4.2014., 4. lpp.


title: Komisijas Īstenošanas regula (ES) 2015/2063 (2015. gada 17. novembris), ar ko piešķir neierobežotu beznodokļu piekļuvi ievešanai Savienībai 2016. gadā, ko piemēro dažām tādām precēm, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014

text:
               18.11.2015

               LV

               Eiropas Savienības Oficiālais Vēstnesis

               L 301/10

         KOMISIJAS ĪSTENOŠANAS REGULA (ES) 2015/2063
   (2015. gada 17. novembris),
   ar ko piešķir neierobežotu beznodokļu piekļuvi ievešanai Savienībai 2016. gadā, ko piemēro dažām tādām precēm, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm, un atceļ Padomes Regulas (EK) Nr. 1216/2009 un (EK) Nr. 614/2009 (1), un jo īpaši tās 16. panta 1. punkta a) apakšpunktu,
   ņemot vērā Padomes 2004. gada 25. oktobra Lēmumu 2004/859/EK par Nolīguma vēstuļu apmaiņas formā noslēgšanu starp Eiropas Kopienu un Norvēģijas Karalisti par divpusējā Brīvās tirdzniecības nolīguma starp Eiropas Ekonomikas kopienu un Norvēģijas Karalisti Protokolu Nr. 2 (2) un jo īpaši tā 3. pantu,
   tā kā:

               (1)

               1973. gada 14. maija Nolīguma starp Eiropas Ekonomikas kopienu un Norvēģijas Karalisti (3) (“divpusējais Brīvās tirdzniecības nolīgums starp Eiropas Ekonomikas kopienu un Norvēģijas Karalisti”) Protokols Nr. 2 un EEZ līguma (4) Protokols Nr. 3 nosaka tirdzniecības režīmu starp līgumslēdzējām pusēm attiecībā uz dažiem lauksaimniecības produktiem un pārstrādātiem lauksaimniecības produktiem.

               (2)

               EEZ līguma Protokols Nr. 3 paredz nulles nodokļa likmes piemērošanu ūdenim ar cukura vai citu saldinātāju piedevām vai aromatizētam ūdenim, kurš ir klasificēts ar KN kodu 2202 10 00, un citiem bezalkoholiskajiem dzērieniem, kas nesatur pozīcijās 0401 līdz 0404 minētos produktus vai taukus, kuri iegūti no pozīcijās 0401 līdz 0404 minētajiem produktiem, un kas klasificēti ar KN kodu 2202 90 10.

               (3)

               Ar Nolīgumu vēstuļu apmaiņas formā starp Eiropas Kopienu un Norvēģijas Karalisti par divpusējā Brīvās tirdzniecības nolīguma starp Eiropas Ekonomikas kopienu un Norvēģijas Karalisti Protokolu Nr. 2 (5) (turpmāk “Nolīgums vēstuļu apmaiņas formā”), kas apstiprināts ar Lēmumu 2004/859/EK, Norvēģijai pagaidām uz nenoteiktu laiku ir apturēta nulles nodokļa likmes piemērošana minētajam ūdenim un citiem minētajiem dzērieniem. Saskaņā ar Nolīgumu vēstuļu apmaiņas formā tādu preču beznodokļu imports, kuras klasificētas ar KN kodiem 2202 10 00 un ex 2202 90 10 un kuru izcelsme ir Norvēģijā, ir atļauts vienīgi beznodokļu kvotas robežās. Par importu, kas pārsniedz iedalīto kvotu, jāmaksā nodoklis.

               (4)

               Turklāt Nolīgumā vēstuļu apmaiņas formā noteikts, ka tad, ja tarifa kvota nav izmantota līdz iepriekšējā gada 31. oktobrim, konkrētajiem produktiem nosaka neierobežotu beznodokļu piekļuvi ievešanai Savienībā. Saskaņā ar Komisijai sniegtajiem datiem 2015. gada kvota attiecīgajam ūdenim un dzērieniem, kuru atvēra ar Komisijas Īstenošanas regulu (ES) Nr. 1130/2014 (6), līdz 2015. gada 31. oktobrim nebija pilnībā izmantota. Tāpēc attiecībā uz konkrētajiem produktiem būtu jānosaka neierobežota beznodokļu piekļuve ievešanai Savienībā no 2016. gada 1. janvāra līdz 31. decembrim.

               (5)

               Tādēļ beznodokļu režīma pagaidu apturēšanu, ko piemēro saskaņā ar divpusējā Brīvās tirdzniecības nolīguma starp Eiropas Ekonomikas kopienu un Norvēģijas Karalisti Protokolu Nr. 2, 2016. gadā nepiemēro.

               (6)

               Šajā regulā paredzētie pasākumi ir saskaņā ar atzinumu, ko sniegusi komiteja, kura nodarbojas ar horizontālajiem jautājumiem, kas saistīti ar I pielikumā neminētu pārstrādātu lauksaimniecības produktu tirdzniecību,

         IR PIEŅĒMUSI ŠO REGULU.
   1. pants
   1.   No 2016. gada 1. janvāra līdz 31. decembrim precēm, kuras klasificētas ar KN kodiem 2202 10 00 (ūdens, ieskaitot minerālūdeņus un gāzētos ūdeņus, ar cukura vai citu saldinātāju piedevām vai aromatizēts) un ex 2202 90 11, ex 2202 90 15 un ex 2202 90 19 (citi bezalkoholiskie dzērieni, kas satur cukuru (saharozi vai invertcukuru) – Taric 11. un 19. apakšpozīcija) un kuru izcelsme ir Norvēģijā, piešķir neierobežotu beznodokļu piekļuvi ievešanai Savienībā.
   2.   Izcelsmes noteikumi, kas piemērojami 1. punktā minētajām precēm, ir izklāstīti 1973. gada 14. maija Nolīguma starp Eiropas Ekonomikas kopienu un Norvēģijas Karalisti Protokolā Nr. 3.
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2016. gada 1. janvāra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 17. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 150, 20.5.2014., 1. lpp.

      (2)  OV L 370, 17.12.2004., 70. lpp.

      (3)  OV L 171, 27.6.1973., 2. lpp.

      (4)  OV L 1, 3.1.1994., 3. lpp.

      (5)  OV L 370, 17.12.2004., 72. lpp.

      (6)  Komisijas 2014. gada 22. oktobra Īstenošanas regula (ES) Nr. 1130/2014, ar ko atklāj tarifa kvotu 2015. gadam dažu tādu preču importam Eiropas Savienībā, kuru izcelsme ir Norvēģijā un kuras iegūtas to lauksaimniecības produktu pārstrādē, uz kuriem attiecas Eiropas Parlamenta un Padomes Regula (ES) Nr. 510/2014 (OV L 305, 24.10.2014., 104. lpp.).